Vereniging doen tugstappe teen leeutelerFoto’s wat Humane Society International bekom het, wys talle leeus op die plaas wat glo brandsiekte het. Die Suid-Afrikaanse Roofdiertelersvereniging (Sapa) sê hy het ná afloop van ŉ omvattende ondersoek besluit om dadelik stappe te doen teen een van sy lede wat van oortredings van die Wet op Dierebeskerming beskuldig word. Die diereregtegroep Humane Society International het vandeesweek gesê 108 leeus, asook tiere en luiperds, is op die plaas naby Lichtenburg in Noordwes aangehou. Die organisasie sê foto’s wat hy bekom het, wys verskeie leeus het brandsiekte en het die meeste van hulle hare verloor. “Die diere bly in vuil, oorbevolkte omstandighede. Die owerhede het geen bron van water gevind nie en daar was onvoldoende skuiling,” het Kitty Block, uitvoerende hoof van Humane Society VSA en president van Humane Society International, in ŉ bloginskrywing gesê. Die NDBV het die plaas op 11 April vanjaar die eerste keer besoek, ná ŉ klagte van ŉ lid van die publiek. Tydens dié besoek is twee leeuwelpies in die sorg van die NDBV oorgegee. “Hulle is in ŉ veilige plek. Hulle kry behandeling en begin reeds herstel,” het Douglas Wolhuter, ŉ senior inspekteur en bestuurder van die NDBV se wildbeskermingseenheid, gesê. Volgens hom word verskeie bepalings van die Dierebeskermingswet op die plaas na bewering oortree. Die NDBV sal intussen voortgaan met oorsigbesoeke op die plaas. Humane Society International het gesê leeus in aanhouding het geen plek in ŉ beskaafde samelewing nie omdat dit geen bewaringsdoel dien nie. “Suid-Afrika se teelbedryf van leeus in gevangenskap is wreed en dit is ŉ bedryf wat ons probeer om vir goed te stuit. Nagenoeg 12 000 leeus word op 200 leeuteelplase aangehou, waaronder plase waar trofeejagters, ook baie Amerikaners, betaal om leeus op kort afstand te skiet in kampe waaruit die diere nie kan ontsnap nie,” het Block gesê. “Dit is ŉ werklik hartseer situasie en wys waarom ons moet aanhou werk om dié wrede bedryf stop te sit. Ons weet reeds dat die fasiliteite bloot bestaan om geld te maak uit die pyn en uitbuiting van onskuldige diere. Welpies wat in aanhouding gebore word, word binne enkele dae van geboorte van hulle ma’s weggeruk om misbruik te word vir toeristeselfies of ander toerismebedrywighede soos ‘stap-saam-met-leeus-safari’s’. “Wanneer hulle te oud is om deur mense vertroetel te word, beland hulle in die leeubeen-handelbedryf of in die geblikte leeujagbedryf. As hulle eers dáár is, het hulle geen kans nie. Hulle word aangebied vir trofeejagters wat duisende dollars betaal – na gelang van die dier se grootte en kleur – vir ŉ gewaarborgde doodskoot en spogregte,” het Block gesê. Die NDBV het ook gesê dat hy die sluiting van dié soort fasiliteite wil sien. “Hierdie diere hoort in die wildernis, in groot natuurreservate. Hulle behoort nie aangehou te word in wat ek net as konsentrasiekamptoestande kan beskryf nie.” Die roofdiervereniging het gesê die stappe wat hy teen die betrokke lid doen, duur voort, maar Sapa wou weens die “aard en sensitiwiteit van die proses” nie verdere besonderhede daaroor bekend maak nie. “Sapa beskou die saak in ŉ baie ernstige lig en het ŉ indiepte-ondersoek gedoen, wat nou afgehandel is. Sapa het gevolglik besluit om tugstappe [teen die lid] te doen, wat strook met Sapa se grondwet en gedragskode.” Die vereniging het gesê hy sal ook die uitslag van die kwessie bekend maak sodra die tugproses afgehandel is.